Glváč, Martin, minister obrany SR (2013-06-17):
Vážený pán predseda Národnej rady, vážená pani podpredsedníčka, pán podpredseda, kolegyne, kolegovia, možno ste prekvapení, že schôdza je, a možno ste prekvapení, že je verejná. Možno ste si mysleli, že budeme niečo tutlať alebo že existuje dôvod, pre ktorý nebudeme chcieť o tom, čo sa deje, hovoriť. Práve naopak. Hneď po medializácii a oboznámení sa s materiálom, o ktorom sa dnes toľko hovorí, som okamžite začal konať. Na kontrolných výboroch som sa vám snažil zodpovedať na všetky vaše otázky. Aby ste mali čo najviac informácií, išiel som nad rámec zákona. Videli ste, čo by ste za normálnych okolností nemali vidieť. Predstúpili pred vás šéf vnútornej bezpečnosti, šéf IT a finančný šéf Vojenského spravodajstva, aby vám podali vysvetlenia a debatovali s vami. Mrzí ma však, že všetko bolo pred médiami interpretované trošku ináč a že to bolo prakticky politicky zneužité. Po oboznámení s materiálom sme zhromaždili, ako som už informoval, 2 102 listov, ktoré sú dnes k dispozícii orgánom činným v trestnom konaní, a pri identifikovaní časti predmetného materiálu, o ktorom už niekoľko týždňov hovoríme, sa zistilo, že z týchto 2 102 listov niekto účelovo vyňal 43 listov, a to tak, aby z nich mohol vytvoriť „slohovú prácu“ s cieľom očierniť súčasné vedenie a službu ako takú. Ak by niekto totiž opísal tých 2 102 listov, ktoré sme my zhromaždili, nielen tých 43, dnes by som tu nestál a nemusel vysvetľovať niečo, čo nie je ani moja kauza, ani kauza tejto vlády. Všetky doterajšie kroky, ktoré som v tejto záležitosti vykonal smerom k orgánom činným v trestnom konaní, sú zhromaždené pre orgány činné v trestnom konaní a sú zapečatené tak, aby s nimi nemohol nikto manipulovať. Poskytujem orgánom činným v trestnom konaní maximálnu súčinnosť a akonáhle mi bude doručená aj žiadosť o zbavenie mlčanlivosti, bez váhania vyhoviem v rozsahu, ako budem požiadaný. Som rád, že tu dnes môžem stáť a konečne môžem aj ja niečo povedať takto verejne. Pozícia ministra obrany a úcta k tejto funkcii mi totiž doteraz nedovoľovala, aby som sa ku všetkému vyjadroval a vystupoval, pretože na rozdiel od iných dodržiavam zákon. A nedopustil by som, aby tento zákon bol porušovaný. Vy ste ma vyzvali, aby som vám objasnil to, čo sa píše o Vojenskom spravodajstve. Dnes tu stojím aj preto, že parlamentná pôda je jedno z relevantných miest. Podotýkam jedno, nesmú trpieť pritom orgány činné v trestnom konaní. Určite toto miesto nie sú stranícke tlačovky a médiá. Hanbím sa za to, čo sa píše o Vojenskom spravodajstve, hanbím sa za to, akým spôsobom sa to predkladá verejnosti, a hanbím sa za to, že tajné veci prestávajú byť tajnými. A nie preto, aby sa zakryli škandály, ale preto, že to vyplýva z podstaty ich vecí a z podstaty ochrany tohto štátu. Za čo sa však najviac hanbím, áno, a hanbím sa veľmi, je tuná sediaci pán Galko. V nasledujúcich minútach vám poviem aj prečo. Celá táto kauza, ktorej sme dnes svedkami a ktorá plní stránky denníkov, má totiž jediného menovateľa. Tým menovateľom je strach pána Galka. Áno, strach, ktorý je taký veľký, že sa mu nebridí dehonestovať pozíciu Vojenskej spravodajskej služby. (Potlesk.) Strach, ktorý je tak veľký, že sa neštíti úkolovať svojich bývalých podriadených a navádza ich na to, aby odhalili svoju identitu. Strach, ktorý je ochotný urobiť človek, ktorý spraví čokoľvek pre to, aby sám seba očistil, poškodil pritom dobré meno ozbrojených síl medzi daňovými poplatníkmi Slovenskej republiky alebo Slovensko ako členskú krajinu Severoatlantickej aliancie. Kľudne zo všetkých ľudí, aj z predstaviteľov Vojenského spravodajstva, ministerstva obrany a ministerstva, urobí absolútnych nímandov. Som rád, že táto schôdza sa uskutočnila na váš popud, vážená opozícia, lebo inak by som neskĺzol na túto úroveň a nikdy by som nezapredal post ministra obrany, tak ako ste to urobili vy, pán Galko. Ale poďme pekne poporiadku. Viete, prečo hovorím, že pán Galko má strach? Všetci si veľmi dobre pamätáte kauzu odpočúvania, za ktorú je práve tento pán zodpovedný a po ktorej sa Vojenské spravodajstvo dostalo do totálneho rozkladu a chaosu. Áno, toto bol výsledok práce pána Galka, za ktorý ste ho sami počas vlády Ivety Radičovej odvolali, pretože brutálne zneužíval spravodajské služby, a to pre svoje, ako aj politické záujmy. Jeho zlé personálne rozhodnutia viedli k súboju medzi jeho vlastnými nominantami, ktorí sa navzájom špicľovali. Toto mi zanechal pán Galko, dámy a páni. (Potlesk.) Preto som po nástupe do funkcie ministra obrany za jednu z dôležitých a kľúčových vecí považoval zlúčenie VSS a VOS. O to som sa snažil a to som aj urobil. Ďakujem aj niektorým kolegom z opozície, ktorí ma v tom podporili. Viete, čo sa stane, ak dve pieskoviská, na ktorých pôsobia dve rozhádané skupiny, zlúčite do jednej? Odpoveď si nájde každý inteligentný človek sám. A prečo som to urobil? Lebo som chcel šetriť peniaze daňových poplatníkov, zabraňujem tým konšpiráciám a brutálnemu zneužívaniu, ktorého ste vy, pán Galko, sa dopúšťali a ktorého bola svedkom celá republika. Pán Galko neveril, že sa to podarí, akonáhle som začal zlučovať VOS a VSS, začali sa objavovať rôzne materiály, ktoré som nazval „slohovými úlohami“, potom materiál, ktorý dostal nemenovaný denník, kde sa písalo o prevodoch, ktoré boli vytrhnuté z kontextu, ako som o tom hovoril. Slovom, chaos, bordel, anarchia. Nerozumel som presne, o čo tu ide, čo sa deje, ale dnes tomu absolútne rozumiem a chápem. Pán Galko, vaši vlastní ľudia, tí, ktorých dnes vláčite po tlačovkách a ktorých navádzate, aby sa demaskovali, vás presviedčali, že zlúčenie vojenských spravodajských služieb nie je možné. Som rád, že aj vy ste mali takú ambíciu, len ste to nedokázali. Dôkazom je analýza, ktorú pre vás pripravili, a vy ste ju podpísali. A opakujem, že podľa vašich ľudí, vašich nominantov a vašej analýzy je zlúčenie spravodajských služieb absolútne vylúčené. Toto je ona. (Rečník zobral do rúk materiál.) Dnes viem, prečo máte taký strach. Pretože mnohí začali prichádzať o kšefty a hrozilo, že vyplávajú na povrch veci, ktoré ste vy si, pán Galko, priali, aby zostali všetky utajené, jedným slovom, z toho ste už museli mať strach. Podotýkam, vlastnou rukou a podpísané aj s pokynmi. Z čoho všetkého má pán Galko ešte strach? Možno si spomeniete na jednu z mojich prvých tlačových konferencií, na ktorej som upozornil na nehorázne plytvanie peňazí daňových poplatníkov v rámci povinného zmluvného poistenia. Pánovi L., Galkovmu poradcovi, som klepol po prstoch. Vtedy som zastavil predražený tender, biznis, na ktorom chcel niekto okradnúť daňových poplatníkov o niekoľko miliónov eur. Áno, pán L., Galkov poradca, ktorý pracuje v poisťovni Allianz. Už viem, prečo ste mali strach. Viete, kto je pán L., pán Galko? Ja vám to poviem. Pán L. je bývalý šéf Vojenského spravodajstva za dvoch predchádzajúcich pravicových vlád a bývalý nadriadený aktérov údajnej kauzy tunelovanie. Je to človek, ktorý mal za Galkovho ministrovania kontrakt s VSS, za čo bol platený a dostal 12-tisíc eur popritom, že pracoval v Allianzi. Bol mu preplácaný telefón a auto, ktoré nikdy nevlastnil. Tento váš poradca, pán Galko, bol v čase, keď pre vás pracoval, odpočúvaný kvôli podozreniam z korupcie v prospech finančných skupín. Toto nie sú žiadne výmysly. Toto je konštatované v uznesení Ústavného súdu, ktoré je zverejnené na internetovej stránke. Môžete sa presvedčiť, mám ho tu, dokonca som požiadal a dal som, kto má záujem, nech sa páči, mám ho tu, je to toto (rečník zobral do rúk materiál) a je to verejný dokument. A viete, čo je na tom úplne zvrátené, vážené dámy a páni? Že pána L. dal odpočúvať ďalší nominant pána Galka, pán Brychta. Veď Galko odpočúval skoro aj sám seba, nie? Takto to vyzeralo v tajných službách za pána ministra Galka. To znamená, aby som to zhrnul, toto je absolútny rozklad Vojenského spravodajstva. Zhŕňam, hej? Takže pracovník Allianzu, poradca Galka, zároveň mal kontrakt s VSS platený z peňazí daňových poplatníkov a zároveň ho za peniaze daňových poplatníkov dával odpočúvať ďalší nominant pána Galka. Je toto normálne?! Určite si všetci dobre pamätáte na predvolebné heslá strany Sloboda a Solidarita: „Dosť bolo komunistov, dosť bolo eštebákov.“ A viete, z čoho mal pán Galko ešte strach? On tých eštebákov za svojej éry nielen vyznamenával a spolupracoval s nimi, ale dokonca ich aj platil. Však, pán Galko? Viete ktorých? Za vášho ministrovania služby platili Alojzovi Lorencovi a jeho štruktúram. Áno, presne tomu Lorencovi, ktorý šéfoval bývalej komunistickej Štátnej bezpečnosti. Pán Sulík, pán Hlina, toto vám nevadí? A toto nie sú moje dojmy. Toto sú fakty, ktoré sa dajú preukázať. (Potlesk.) Viete o tom, že jednu z nehnuteľností, o ktorej sa písalo v „slohovej práci“, sa pokúsil jej autor predať blízkemu subjektu pána Lorenca? Na toto všetko existujú dokumenty podpísané pánom Mikulcom a Suchodolinským. To sú tí dvaja, ktorí chodia vypovedať. Vy a vaši nominanti ste kšeftovali s jednotkou komunistickej Štátnej bezpečnosti. Veď je to absolútne zvrátené, že vy a títo vaši ľudia ukazujú na iných! Vy ste eštebákov oceňovali, s eštebákmi spolupracovali a, ešte raz hovorím, s eštebákmi kšeftovali! Pán Galko mal naozaj výborných poradcov. Dnes už je jasné, prečo s takou vervou odpočúval novinárov. Z toho pán Galko pustil do gatí a nastal boj, ktorého ste dnes svedkami vy i médiá. Vážené dámy, vážení páni, dnes už viem, prečo pánovi Galkovi rozprávali, že Vojenské spravodajstvo sa nedá zlúčiť, pretože by vyplávali na povrch všetky tie sviňačiny, ktoré jeho nominanti robili. Bývalý šéf VSS pán Mikulec, ktorý skartoval ten materiál, ktorý keby nebol skartovaný, dnes sme tu nie, vylepšoval peniazmi daňových poplatníkov rozpočet svojho otca, ktorému zaplatil za prenájom bytu. Z rozpočtu VSS mu vyplatil skoro milión korún. Tento nominant exministra Galka za SaS, o ktorom Galko nedávno povedal, že ho považuje za čestného človeka, vylepšoval rodinný rozpočet biznisom so strážnymi službami. Dočítali sme sa to v Hospodárskych novinách minulý týždeň. Dámy a páni, otec a brat pána Mikulca zarobili na Vojenskom spravodajstve viac ako 2,5 mil. eur. Však, pán Galko, viete o tom? Ale toto sa im useklo a uťalo a toto pre nich skončilo. A toto je dôvod, pre ktorý tu dnes stojí. Títo Galkovi nominanti nakupovali drahé autá, zbytočný softvér za trištvrte milióna eur, a to tvrdili, že po svojom nástupe nenašli v kase ani euro. Pán Galko a jeho nohsledi sa neštítili klamať vtedy a neštítia sa klamať ani dnes. Vážené dámy, páni, možno by som bol mediálnym hrdinom, keby som pána Tibenského a pána Skuhru hneď po zverejnení „slohových prác“ postavil mimo služby. To by urobil človek, ktorý až s perverznou radosťou používa metódy ŠtB. Ja som ale nemal dôvod pochybovať o pánovi Tibenskom, keďže práve on bol nominantom pani Radičovej, ktorá vás odvolala, pán Galko. Pán Tibenský bol práve ňou nominovaný po kauze odpočúvania. Nie je to vaša pomsta, pán Galko? Čo by asi písali médiá, keby som pána Tibenského po svojom nástupe odvolal a spochybnil? A prečo som sa zastal pána Skuhru? Pretože pán Galko vo svojom strachu a v rýchlosti so svojimi „literárnymi“ poradcami vo svojich „slohových prácach“ ani nevedeli presne, aké mal zaradenie. Ale to tak býva. V strachu sa človek dopúšťa omylov. Pán Skuhra nikdy nebol šéfom VSS, ako sa o tom píše v „slohových prácach“, a nikdy nemal nič s predmetným materiálom. Napriek tomu tu dnes stojím a musím vysvetľovať niečo, čo ani nie je mojou kauzou, ale konám, na rozdiel od vás. Už na začiatku som povedal: „Padni, komu padni.“ Ja nie som vyšetrovateľ, ja neskartujem, ako nominanti pána Galka. Ak sa preukáže, že sa niečo stalo, okamžite vyvodím dôsledky. Pýtam sa však, prečo pán Galko za svojho ministrovania nič nevyriešil? Pán Galko aj s jeho nominantami tvrdí, že oni konali, ale nemali dostatok času, aby túto vec mohli došetriť. Pán Galko, zase klamete! V súvislosti s údajnou kauzou a „slohovou prácou“ neprebiehalo žiadne ucelené oficiálne vyšetrovanie, nebol založený žiadny komplexný vyšetrovací zväzok. Jednoducho, keď niečo vyšetrujete, musíte založiť zložku, kde sústreďujete dôkazy. Toto sa nestalo. Ani zložky v službe, ktoré majú kompetenciu šetriť takúto záležitosť, o ktorej sa dnes bavíme, neprešetrovali v takomto komplexnom rozmere. Preto sa pýtam, a nielen ja, ale rovnako, rovnako sa pýtala aj pani expremiérka a zastupujúca ministerka pani Radičová: Pre koho bola táto správa vytvorená? Keď nebola určená pre ministra obrany, ani pre ministra vnútra, keď nebola pre premiérku a predovšetkým ani nie pre orgány činné v trestnom konaní? Prečo sa nikto z aktérov tejto kauzy neobrátil na orgány činné v trestnom konaní a nekonal, keď mali také závažné podozrenia? Veď to je ich občianska povinnosť! O tom, že sa jednalo o pamflet a nie o seriózne šetrenie, svedčí aj to, že materiál bol najprv poslaný do médií a na výbor a až oni museli zabezpečiť, aby sa dostal k orgánom činným v trestnom konaní. Aj toto je dôkaz, že išlo o vytĺkanie osobného a politického kapitálu. Niekomu evidentne veľmi záležalo na medializácii tohto materiálu. Pán Galko niekoľko mesiacov pred zlúčením Vojenského spravodajstva vedel, že šéfom spojeného spravodajstva bude jeden z dvojice Tibenský, Skuhra. Niekoľkokrát som o tom informoval médiá aj výbory. No nikdy na nič neupozornil a nikdy nepovedal, že existujú závažné skutočnosti, ktoré by týchto ľudí diskvalifikovali. Čušal ako voš pod chrastou, lebo vtedy ešte nepociťoval strach. Vtedy neveril, že k zlúčeniu príde. No keď sa zlučovali, začali sa robiť špinavosti a toto je vaša kauza, pán Galko. Pán Galko, pokojne ste mi mohli zavolať na protikorupčnú linku, ktorú ste sám zriadili, keď už sám ste za tých 15 mesiacov nekonali. Už viem prečo. Pretože ak niekde bola korupcia, tak bola priamo pod vaším nosom. Za celé mesiace tento demokrat, tento chronický podávateľ trestných oznámení nepovedal ani pol slova. A viete prečo? Lebo vtedy nemal taký strach. Neveril, že sa mi toto zlúčenie môže podariť. Nemusel sa báť, že ich sviňačiny vyplávajú na povrch. Som rád, že tu dnes nestojím za to, čo som urobil, alebo za to, čo som neurobil, ale stojím tu preto, že si niekto zo strachu niečo vymyslel a skonšpiroval. Pán Galko, klamete. Toto nerobil žiadny z ministrov obrany, že demaskoval bývalých agentov na záchranu svojej politickej kože a na záchranu svojej dvojpercentnej strany. Pán Galko, ste absolútne bezcharakterný človek. Keď praskla vaša kauza odpočúvanie, tak ste napísali na svoj blog, že osobitný kontrolný výbor nemá vyšetrovacie právomoci, že má nárok na štruktúru organizačnú a nejaké základné dokumenty. Myslím, že z 10. 12. to bolo, 2010, a dnes ako člen toho istého výboru ste sa stali nielen sudcom, ale aj inkvizítorom a za svoj blog by ste, na svoj blog by ste najradšej zabudli. Pán Galko je pre strach z toho, čo sa tu za jeho éry dialo, schopný urobiť čokoľvek. Pevne verím, že dnes urobí tri tlačové konferencie, dovedie ďalších pseudosvedkov, pretože strach pána Galka dohnal do situácie, že sa neštíti zapredať aj sám seba. (Potlesk.) Presvedčil o tom aj počas rokovania kontrolného výboru, na ktorý prišiel hovoriť o tunelovaní bývalý príslušník Vojenského spravodajstva. Pán Galko predstúpil pred médiá a povedal, že toto, čo počul, je pecka. Keď však už o pár hodín na druhý deň na výbore zistil, že obvinenia, ktoré zazneli, smerujú k nemu, pretože sa podpísal pod dostavbu predmetnej nehnuteľnosti a následne i dofinancoval, celý sa len červenal. Ale médiám už o tom nič nepovedal. Nepriznal sa. Pán Galko, toto je pecka, toto je tá vaša bezcharakternosť! Jediné, za čo sa hanbím, je pán Galko, s ktorým tu dnes musím sedieť v tomto pléne. Ak v tomto prípade niekto nekonal, tak som to určite nebol ja, ale vy, pán Galko, a vaši nominantni. Som rád, že obidvaja sú momentálne trestne stíhaní. Tí vaši dôveryhodní svedkovia, ktorým veríte. Pre svoju bezpečnosť a zachovanie akej-takej existencie SaS je dnes ochotný destabilizovať túto krajinu a ohroziť jej postavenie v medzinárodných štruktúrach a vzťahoch. A čo je absolútne absurdné, dehonestovať pozíciu ministerstva obrany a ministra obrany. Nie s úmyslom odhaliť korupciu, ale aby sám sa zachránil, demoralizuje a znevažuje Slovenskú republiku. Ale dnes sa už neskryjete, tak ako ste to robili po prevalení kauzy odpočúvania. Aj v Českej republike je vidieť, ako to dopadne, keď ľudia ako vy dostanú do rúk moc. Osobne sa nemám za čo hanbiť, hanbiť sa však budeme všetci. Hanbiť sa musíme za to, že sme v očiach našich ľudí a celého sveta na posmech. Preboha, veď všade na svete, ak je niečo tajné, tak je skutočne v skutočnosti tajné! A len cynik demaskuje a ohrozuje svoju krajinu a jej príslušníkov. Bezpečnosť a česť tejto krajiny nie je ľavicová, pravicová a nie je ani liberálna. Je len jedna, pán Galko, ale tú vy nepoznáte. Ďakujem vám za vašu pozornosť. Určite som pripravený odpovedať aj na množstvo vašich otázok. V svojom prejave som vás len v krátkosti chcel informovať o svojich krokoch, ktoré som urobil po medializácii tejto kauzy. Považoval som však za potrebné informovať aj o tom, čo je s touto kauzou spojené. Všetky doterajšie kroky, ktoré som v tejto záležitosti vykonal smerom k orgánom činným v trestnom konaní, som dokladoval na výbore a som ochotný o nich rozprávať. Samozrejme, beriem aj slová, ktoré tu zazneli, že treba urobiť a už sme urobili základné kroky, či už je to zlúčenie služby, či už je to vypracovaný nový spravodajský zákon, alebo i naše konanie, ktoré bolo doteraz nad rámec platnej právnej úpravy, že sme ukázali, že máme záujem túto kauzu alebo pseudokauzu vyšetriť. Znovu opakujem, padni, komu padni, ak sa preukáže čokoľvek, budeme konať, ale nebudeme používať pri tom eštebácke maniere! Som pripravený a vydal som nariadenia, ktoré zmenia aj v službe štruktúru obehu materiálov, jej elektronizáciu, prístupových kódov a podobne, ale o tom určite budem informovať osobitný kontrolný výbor v pravý čas. Chcem informovať aj pána predkladateľa, že predkladám na Bezpečnostnú radu správu, dokonca aj s vyčíslením majetkových škôd, ktoré títo ľudia spôsobili. A ide o majetkové škody, personálne a medzinárodné. Ďakujem za pozornosť. (Potlesk.)